ועדת הכספים, כנסת 17, פרוטוקול מספר 663, 2008-01-21 10:00

שי חרמש: בוקר טוב.

שי חרמש: אני פותח את ישיבת ועדת הכספים בנושא הצעת חוק להגדלת שיעור ההשתתפות בכוח העבודה ולצמצום פערים חברתיים (תיקון לחוק קופות הגמל), התשס"ז-2007.

יעקב ליצמן: הצעה לסדר, בהמשך למה שאמרתי בשבוע שעבר בנושא סל התרופות.

יעקב ליצמן: מנכ"ל משרד הבריאות אמור לבוא לישיבת הוועדה ביום רביעי ואני מבקש לצרף גם את הנושא של החזר הוצאות לגבי הרבעון, כך שאת התרופות שאושרו בסל, יקבלו מתחילת השנה.

יעקב ליצמן: אנחנו נתחיל בהקראת החוק ולפי ההנחיות שקיבלנו, נצביע היום על החוק.

מירב תורג'מן: אני מעדיפה שנדון סעיף סעיף.

שי חרמש: נשארו שלוש סוגיות פתוחות ולכן אני מציע שנטפל בשלושת הסוגיות האלה, ולאחר שנסיים אותן נקריא את הצעת החוק.

שי חרמש: ביטול קופת גמל מרכזית לפיצויים.

ידין ענתבי: קופות מרכזיות לפיצויים זה מכשיר שמעסיקים מפקידים בו כסף עבור מעין קופה כללית כאשר הקופה הזאת נהנית מפטור ממס רווחי הון והמעביד מרוויח למעשה את החסכון באותם רווחי הון שהוא צובר על הכספים בקופה.

ידין ענתבי: אנחנו חושבים שלקופות האלה אין יותר מקום בישראל וזאת משתי סיבות: האחת, כנראה שהיסטורית ספק רב אם בכלל היו צריכות לקום, ושנית, יותר חשוב, לאור העובדה שההסתדרות והמעסיקים חתמו על הסכמים חדשים שמבטאים חסכון פנסיוני מוסכם בין שני הצדדים.

יעקב ליצמן: זה לא חוק.

ידין ענתבי: זאת הסכמה בין שני הצדדים.

יעקב ליצמן: ההסתדרות עם המעסיקים חתמו הסכם ביניהם ואף אחד לא חייב לקיים אותו.

ידין ענתבי: חייבים.

ידין ענתבי: שר התעשייה הרחיב את זה בצו הרחבה והיום אין יותר שיקול דעת לא למעסיקים ולא לעובדים.

ידין ענתבי: זה מאוד דומה לדברים אחרים כמו למשל דמי הבראה.

יעקב ליצמן: זאת אומרת, הממשלה קיבלה את זה.

ידין ענתבי: כן.

ידין ענתבי: הממשלה קיבלה את זה.

ידין ענתבי: השר חתם והרחיב את זה לכלל העובדים במשק ולכן היום כל אחד, כל עובד שעד היום לא היה זכאי לחסכון פנסיוני, מה-1 בינואר חייב לקבל את החסכון הפנסיוני, כאשר חלק מההסכם הזה – וזאת הנקודה החשובה – זאת גם הפקדה לקופה אישית לפיצויים.

ידין ענתבי: ההגנה שאנחנו נותנים לעובדים בקופות אישיות לפיצויים היא הרבה יותר איכותית מאשר ההגנה שאנחנו מספקים לעובדים בקופות מרכזיות.

ידין ענתבי: אנחנו כמובן רוצים להגן כמו שצריך על העובדים ולכן אין שום סיבה להמשיך ולתת את הפטורים האלה לקופות המרכזיות.

שי חרמש: למישהו יש השגה בעניין?

שי חרמש: אני אישית לא הייתי בדיון הזה.

אלון זילברשץ: אני אחזור על מה שאמרתי לפני שבועיים ואמרתי לך, חבר הכנסת אורון.

אלון זילברשץ: אני מייצג את איגוד קרנות הפנסיה החדשות, את לשכת התיאום.

אלון זילברשץ: הסגירה של הקופות המרכזיות לפיצויים תמנע את הפקדת הפיצויים על ידי המעביד מפני שבכל ההסכמים יש לנו או שניים ושליש או שלושה ושליש ויתרת הכסף לא תופקד.

אלון זילברשץ: אם המעביד מפקיד את זה בקופות אישיות, תהיה לו אחר כך בעיה וזה לא בהתאם להסכמים.

אלון זילברשץ: ההסכמים בדרך כלל מדברים על פחות.

אלון זילברשץ: התוצאה תהיה שלעובד לא יהיה כסף ואם המעביד יפשוט את הרגל או יהיה בקשיים, העובד לא יקבל את יתרת הפיצויים.

אלון זילברשץ: הנושא של קופה מרכזית ופיצויים לא פוגע ברפורמת בכר והוא לא משנה הרבה.

אלון זילברשץ: הרי ממילא תהיה קופה לקצבה, קופה משלמת לקצבה, קופה שאינה משלמת, אבל בנושא הזה מדובר אך ורק בחלק הקטן של הפיצויים שיובטח לעובד בעתיד.

אלון זילברשץ: אם לא יהיה מקור להפריש את זה, לא יפרישו את זה, המעביד לא יסתכן והתוצאה תהיה שלא יהיה כסף לשלם פיצויי פיטורים.

יעקב ליצמן: מה מפריע לך?

חיים אורון: זה פטור ממס.

יעקב ליצמן: זאת הרי גם קופה.

אלון זילברשץ: ברוב מפעלי התעשייה זה מקובל ושם מפרישים, אבל עכשיו לא יפרישו.

חיים אורון: יש פה בעיה לא פשוטה.

חיים אורון: לכאורה מה שידין אמר זה שאם כל המערכת תיכנס לתוך המסלול, בסוף תהיה הפקדה אישית במסלול יותר בטוח.

חיים אורון: יש פה תקופת מעבר ארוכה מאוד, עד 2013 כי התשלומים הולכים וגדלים, ושנית, השאלה היא אם צווי ההרחבה – ולא חוקים – יש בהם כל מיני חורים.

חיים אורון: תבוא ותאמר לי בצדק שמי שלא ימלא צו הרחבה, ספק גדול אם יפקיד בקרן מרכזית לפיצויים דווקא הוא ויכול להיות שהטענה היא נכונה.

חיים אורון: אני מבין שמה שהכי מפריע לכם זאת העובדה שבקרן הזאת יש פטור ממס שאתם לא חושבים שהוא מוצדק.

חיים אורון: נכון?

ידין ענתבי: יותר מזה.

ידין ענתבי: ככל שנוציא מהמעבידים את הכלים האלטרנטיביים האלה, ברור שנתמרץ אותם ונשתמש בכלים שאנחנו חושבים שהם יותר נכונים.

חיים אורון: האם שלב המעבר, בהנחה שיש פה שלב מעבר – שאני מקווה שבסופו של דבר זה יתקבל פלוס התיקון שאתם תתמכו בו לחוק שלי, שזה יהיה גם לפיצויים וגם למתפטרים – האם אי אפשר לומר שכרגע עד 2013 תהיה הוראת שעה, שהקן הזאת ממוסה על אותם סכומים שלא משתמשים לפיצויים.

חיים אורון: לצורך העניין מישהו מחזיק בקרן הזאת מיליון שקלים והוא כרגע פטור ממס כי זאת קרן שמיועדת לפיצויים, תנסה אותה על פי הכללים הקיימים על אותו חלק שהוא לא הולך לפיצויים.

אלון זילברשץ: אין חלק כזה.

אלון זילברשץ: אסור לו להפקיד בקופה המרכזית יותר מ-110 אחוזים לצורך הפיצויים בכל הקופות ביחד.

חיים אורון: את החלק שלו הוא מימש.

אלון זילברשץ: כשהוא ייקח בחזרה, הוא ישלם מס.

אלון זילברשץ: מנכים לו במקור 40 אחוזים.

קריאה: זה חד כיווני.

קריאה: אי אפשר למשוך את זה בחזרה.

קריאה: המעסיק מכניס והוא לא יכול להוציא.

קריאה: הוא יכול להוציא עם מיסוי גבוה.

אבי דויטש: אני ייצג את איגוד קופות הגמל בלשכת המסחר.

אבי דויטש: אנחנו מתנגדים לביטול קופות הפיצויים המרכזיות.

אבי דויטש: אנחנו בדקנו את הנתונים ומי האוכלוסייה שנמצאת בתוך הקופות המרכזיות ומסתבר לנו שכ-98 אחוזים מהאוכלוסייה הם מעסיקים מאוד קטנים שהיתרה הממוצעת שהם מחזיקים בקופות שלהם מהווה עשרות אלפי שקלים בודדים, סדר גודל של 50 אלף שקלים.

אבי דויטש: זאת אומרת, אותם מעסיקים קטנים שנמצאים בכל אזורי הארץ – כמובן גם במרכז וגם בפריפריה, כי אני מדבר על כמעט 100 אלף מעסיקים שיש בקופות הפיצויים המרכזיות בישראל – הם למעשה אלו שלמעשה זכאותם ויכולתם להפקיד את הכסף בגין העובדים שלהם תיפגע.

חיים אורון: כמה עובדים מכוסים בתוך הקופות האלה?

אלון זילברשץ: אי אפשר לספור את זה לפי עובדים.

אלון זילברשץ: כל מעסיק מפקיד.

חיים אורון: בערך, מה סדר גודל האוכלוסייה בה מדובר?

אלון זילברשץ: אין נתון כזה.

חיים אורון: אם זה 100 אלף ובממוצע מעסיקים חמישה עובדים, מדובר בחצי מיליון אנשים.

אבי דויטש: ברור שזה מספר מאוד גבוה של עובדים שהיום לא מקבלים את ההגנה שאנחנו יכולים לתת להם.

אבי דויטש: אנחנו לא יודעים אם המספר הוא 500 אלף או 300 אלף, אבל אני מבטיח לך שבכל מקרה, אם זה 300 או 500 אלף אנשים, זאת אוכלוסייה הכי חלשה בקבוצת העובדים.

אבי דויטש: ככל שהכנסת וככל שאנחנו ניתן יותר הטבות לקופות המרכזיות, כך יהיה יותר קל למעסיקים לברוח לשם.

אלון זילברשץ: אבל אתה לא יכול לחייב אותם להפקיד שניים ושליש.

ידין ענתבי: אני לא מחייב.

ידין ענתבי: אני מניח שהכלכלה תעבוד.

חיים אורון: מה יקרה עם עובד בקריית שמונה או בבאר שבע שהמעסיק שלו לא הפקיד?

ידין ענתבי: הוא חייב היום.

חיים אורון: צו ההרחבה לא חל עליו.

ידין ענתבי: חל עליו צו ההרחבה.

חיים אורון: אבל הוא לא מבצע אותו.

ידין ענתבי: מני שלא מבצע, לא מבצע.

ניר כהן: אנחנו מנסים לומר שיש שתי אלטרנטיבות.

ניר כהן: יש או לקחת חלק מהפיצויים ולהכניס לחסכון הפנסיוני של העובד, או להשאיר את זה כחלק של המעביד.

יעקב ליצמן: שניהם ביחד.

ניר כהן: זה מה שקיים היום, שתי האלטרנטיבות.

ניר כהן: מה שעולה כאן, או שאנחנו מיתממים או שאנחנו לא מאמינים שבאמת הולכים לקיים את צו ההרחבה כי אין גם וגם.

ניר כהן: מעביד לא יכול להפקיד לעובד שלו גם לחסכון הפנסיוני מרכיב פיצויים וגם לקופה מרכזית, ואנחנו מדברים באמת על האוכלוסייה היותר חלשה שהמעסיק לא הפקיד להם כלום, לא לקופת גמל ולא לפיצויים, אלא שם לעצמו בצד למקרה שהוא יצטרך לפטר איזה עובד.

ניר כהן: אנחנו אומרים שבמציאות החדשה, כל המעסיקים האלה חייבים לקחת קרוב ל-70 אחוזים מהחבות לפיצויים ולשים בחסכון של העובד.

ניר כהן: אם אנחנו מאמינים באמת בצו ההרחבה הזה, מאמינים שהולכים למציאות הזאת, אני לא מבין איזה מקום יש לקופות האלה.

ניר כהן: הקופות האלה למעשה רוצות איזה פרס למי שלא מתכוון לקיים את צו ההרחבה.

ניר כהן: כל החגיגה שעשינו, פנסיות חובה, לכולם חסכון פנסיוני, המשמעות היא שחלק מהפיצויים נכנס לחסכון הפנסיוני.

ניר כהן: ברגע שזה קורה, וזה 70 אחוזים לעובדים הכי חלשים ולרובנו זה הרבה יותר מ-70 אחוזים, ואם נבדוק, המעסיקים האלה עד היום לא שמו מאה אחוזים בחבות בפיצויים אלא שמו ליתר ביטחון, כי מתוך 50 עובדים אז אחד הוא מפטר, שניים הוא מפטר ואילו אחרים לא זכאים לפיצויים.

ניר כהן: תזכרו גם את התופעות של דלת מסתובבת וכל הדבר הזה.

ניר כהן: לכן אין מקום למוצר הזה ברגע שאנחנו מאמינים שכולם הולכים לחסכון פנסיוני.

חיים אורון: מה עמדת שני החותמים, שרגא ברוש ועופר עיני?

קריאה: אחד מהם לפחות רוצה להשאיר את זה.

יעקב ליצמן: האם על פי חוק חייבים לפתוח ביטוח פנסיוני לפי צו ההרחבה?

ידין ענתבי: כן.

יעקב ליצמן: זאת אומרת, הוא לא יכול להתחמק מהחוק.

חיים אורון: השאלה כמה צו ההרחבה חזק.

יעקב ליצמן: אם זה חוק, זה חוק.

שי חרמש: החוק הוא חוק.

יעקב ליצמן: אם החוק הוא חוק, מה החשש?

יעקב ליצמן: אני רוצה לעודד שאם מישהו רוצה מעבר לחוק לתת עוד מסלול פה ושם, והשאלה האם אסור לו והאם אתה לא רוצה לעודד את זה.

שי חרמש: הוא חושש שהוא יהפוך את זה למכבסת מס.

יעקב ליצמן: הוא לא יכול.

יעקב ליצמן: יש חוק.

יעקב ליצמן: חייבים לקיים את החוק הזה?

יעקב ליצמן: כן.

יעקב ליצמן: אם חייבים לקיים את החוק הזה, אני לא צריך לחפש פתרונות לאלה שלא מקיימים את החוק.

יעקב ליצמן: יש חוק והוא חייב לקיים את החוק.

יעקב ליצמן: עכשיו יש עוד מסלול אחד שעד היום היה כללי.

יעקב ליצמן: מה מפריע לך להשאיר את זה?

יעקב ליצמן: מי שרוצה גם את זה, הוא לא יכול גם את זה וגם את זה?

ניסן סלומינסקי: יש הפרש.

ידין ענתבי: הממשלה משתמשת במנגנון הזה שנקרא הטבות מס כדי לעודד את הדברים שהיא חושבת שהם נכונים.

ידין ענתבי: אנחנו לא חושבים שהקופות המרכזיות זה משהו שראוי לעודד מהסיבה הפשוטה שמגנים פחות על העובדים.

חזקיה ישראל: אנחנו תומכים בהשארת הקופות המרכזיות.

עמי כהן: בניגוד למה שהאוצר אומר, היום יש שלוש אלטרנטיבות למעסיק ולא שתיים.

עמי כהן: יש קופה אישית שהמטרה שכולם יהיו בה וזאת גם דעתנו, ויש או קופה מרכזית או פשוט רישום מאזני של חוק פיצויים.

עמי כהן: ברגע שיבטלו את הקופות המרכזיות, למעסיק יהיו שתי אפשרויות: או בקופה אישית או ברישום.

עמי כהן: אנחנו מעדיפים שלפחות יישארו הקופות המרכזיות.

שי חרמש: עם כסף ביד ולא משהו תיאורטי על הנייר.

עמי כהן: בדיוק.

עמי כהן: שיהיה לעובד גיבוי גם במקרה הזה.

חיים אורון: אתם תומכים בכך שיהיו שם כספים למתפטרים או רק למפוטרים?

חיים אורון: שפעם אחת תאמר ההסתדרות שהיא תומכת בזה.

חיים אורון: אני לא מצליח להבין.

עמי כהן: הרצון שלנו שכל השמונה ושליש יהיה בקופות אישיות לפיצויים או בחסכון פנסיוני אחר.

שי חרמש: שהכסף יהיה כסף ולא רשום על הנייר.

עמי כהן: אם אתה שואל אותי מרכזית או רישום, אני מעדיף מרכזית.

שי חרמש: אנחנו עוברים לסוגיה השנייה והיא באישור מי קובעים את הקצבה המינימלית.

מירב תורג'מן: במסמך שכתבנו הוחלט להביא סכום קצבה מינימלית ולהכניס את המספר לחוק.

מירב תורג'מן: אני אשמח אם תציגו את זה ואנחנו נקבע את המנגנון של העדכון.

ניסן סלומינסקי: אתה מרגיש שאנחנו בשלים להחליט בזה כבר היום?

שי חרמש: אני חושב שכן.

שי חרמש: יוחלט היום.

ניר כהן: אחת הבקשות של המעסיקים וההסתדרות בדיונים שניהלנו אתם הייתה לקבוע את הסכום של אותו בסיס מינימלי בחוק ולא להשאיר את זה לתקנות אחר כך.

ניר כהן: הצעת המעסיקים וההסתדרות הייתה לקבוע סכום של 3,850 שקלים שמשקף 50 אחוזים מהשכר הממוצע במשק, ומאותו רגע הוא יהיה צמוד למדד.

ניר כהן: אנחנו קיבלנו את ההצעה הזאת ואפשר להכניס את התיקון הזה בהתאם.

שי חרמש: אם כן, 3,850 שקלים צמוד למדד.

ניר כהן: זאת הפנסיה.

ניר כהן: צריך לקחת את זה כקצבה.

ניר כהן: מעבר לזה, האיש יכול להחליט אם הוא רוצה למשוך או הוא רוצה להגדיל את הפנסיה שלו.

מירב תורג'מן: עד לסכום הזה.

שי חרמש: עד לסכום הזה.

שי חרמש: היות שמדובר כאן על מנגנון הצמדה אוטומטית למדד, האם יכולים להסיר את ההסתייגות שאנחנו צריכים להיות מעורבים בזה?

מירב תורג'מן: כן.

שי חרמש: אם המנגנון הוא אוטומטי, אין בעיה.

מירב תורג'מן: מה שכן, כל שינוי של הסכום יצטרך שינוי חקיקה עם שלוש קריאות.

שי חרמש: בסדר.

שי חרמש: הדבר האחרון שנותר לפני שאנחנו מגיעים להצבעה ולהערות אחרונות, יש את הנושא של ניכוי אובדן כושר עבודה.

שי חרמש: ההצעה שלכם היא שלא יותר מארבע פעמים מהשכר הממוצע במשק.

ניר כהן: נכון.

שי חרמש: גם על זה דובר בישיבות הוועדה.

יעקב ליצמן: רגע, מה קורה עם אישור ועדת הכספים?

שי חרמש: אין צורך.

שי חרמש: ברגע שזה טייס אוטומטי, אין לך בעיה.

מירב תורג'מן: הם מכניסים את הסכום לחוק בעדכון מדד.

שי חרמש: 50 אחוזים מהשכר הממוצע במשק צמוד למדד, אתה לא צריך אישור ועדת הכספים לזה.

יעקב ליצמן: אני יודע שעל כל מיני דוחות ודברים אחרים יש הצמדה ובכל זאת צריך אישור.

יעקב ליצמן: אני לא רואה אסון אם זה יהיה באישור ועדת הכספים.

שי חרמש: יש בעיה עם זה?

חיים אורון: אם זה אוטומטי, אני לא מבין למה צריך אישור.

יעקב ליצמן: בכל אופן, אנחנו נצביע על זה.

שי חרמש: הדבר האחרון שנותר הוא ארבע פעמים השכר הממוצע במשק.

אמנון כהן: זה צריך להיות באישור ועדת הכספים.

אמנון כהן: אי אפשר להשאיר את זה בידי שר האוצר.

מירב תורג'מן: אני רוצה להבהיר.

מירב תורג'מן: הסכום נקבע בחוק.

מירב תורג'מן: כל שינוי של הסכום דורש חקיקה ראשית של שלוש קריאות וכמובן זה מגיע לאישור ועדת הכספים.

אמנון כהן: אם הסכום בחוק, אין בעיה.

מירב תורג'מן: הוא בחוק.

חיים אורון: אני רוצה בכל זאת לומר משהו לגבי ה-3,850 שקלים.

חיים אורון: זה אומר שמעבר לזה הוא יכול להוציא את זה שלא כקצבה.

חיים אורון: אם הוא רוצה להשאיר יותר, אין עם זה בעיה.

סמדר אלחנני: אין בעיה.

חיים אורון: אם הוא רוצה להשאיר יותר, הוא ממשיך לקבל עד לתקרה של אחד וחצי.

ידין ענתבי: כמה שהוא חסך.

ידין ענתבי: הוא יכול לקחת פנסיה כמה שהוא חסך.

שי חרמש: זה חסכון כמו כל חסכון אחר.

סמדר אלחנני: אתם יודעים שיש לי התנגדות בכלל לחייב אנשים לחסוך בפנסיה קצבתית בלבד וכל המנגנון הזה כי אני חושבת שצריך להשאיר לאנשים גם את האפשרות לקחת את כל הסכום הזה, סכום הוני, בעת היציאה לפנסיה.

סמדר אלחנני: אני לא אחזור על הדברים האלה.

שי חרמש: זה כבר מאחורינו.

סמדר אלחנני: אני יודעת, אבל אפשר עוד לתקן.

סמדר אלחנני: הדבר השני.

סמדר אלחנני: אתם עוסקים עכשיו בדבר שבעצם רלוונטי לאנשים שהם בני 21 היום ובעוד 46 שנים זה יבוא לכדי מימוש.

סמדר אלחנני: למי זה רלוונטי בעיקר?

סמדר אלחנני: לצעירים היום.

סמדר אלחנני: זה מה שקופות הפנסיה רוצות, בחורים צעירים ובריאים שיחסכו בקופות.

חיים אורון: גם אנחנו רוצים את זה.

סמדר אלחנני: לקופות הפנסיה יש אינטרס עצום.

חיים אורון: יש אינטרס ציבורי עצום.

סמדר אלחנני: לא בהכרח.

סמדר אלחנני: יתכן שחסכון בצורה אחרת לצעירים ולאו דווקא דרך קופות הפנסיה ייתן להם יותר בגיל זקנה.

סמדר אלחנני: לאו דווקא זאת הדרך היחידה.

חיים אורון: איזה חסכון?

סמדר אלחנני: חסכון הוני גם יכול לתת להם את זה ואפילו יותר.

שי חרמש: אבל מעבר לתקרה יש את זה.

סמדר אלחנני: נכון.

סמדר אלחנני: אני בודקת עכשיו – ואני מודה שלא הצלחתי לסיים את הבדיקה המספרית – כמה סך הכל יחסוך צעיר בן 21 עד גיל 67 כשהוא בשכר מינימום כל חייו.

סמדר אלחנני: כמה הוא יפריש, כמה יפריש לו המעביד, ואל תשכחו שבגיל הזה אין בכלל הטבות מס, וכמה הוא יקבל מכל הסיפור הזה.

חיים כץ: כמה הוא יאבד בביטוח לאומי שהוא לא יקבל השלמת הכנסה?

חיים כץ: כדאי שידעו לפני שמצביעים.

ניר כהן: זה לא קשור לחוק הזה.

סמדר אלחנני: קופות הפנסיה היום מאוזנות אקטוארית.

קריאה: אקטוארית אישית.

סמדר אלחנני: אקטוארית אישית, אקטוארית כללית, אקטוארית – הן מאוזנות אקטוארית.

סמדר אלחנני: כל הזמן משנים את המדדים, את החישובים, ובצדק, כי ודאי צריך לעשות קופות פנסיה מאוזנות אקטוארית אבל צריך לדעת לאיזה סיכון ארוך טווח נכנסים.

סמדר אלחנני: נכנסים לסיכון ארוך טווח בקופות פנסיה.

חיים כץ: למה לא מעודדים השקעה בבורסה?

חיים כץ: למה ללכת למאה אחוזי מניות?

חיים כץ: שיבוא ויגביל השקעה במניות ושלא ישקיע הכל במניות.

סמדר אלחנני: יש בעיות מאוד גדולות עם הדברים האלה.

סמדר אלחנני: אתם מדברים על אנשים שכאשר הם יגיעו למשוך את הפנסיה, אפילו את הבניין הזה יחליפו ולא רק את האנשים.

סמדר אלחנני: אפילו הבניין הזה יהיה כבר בניין משרדים חדש.

סמדר אלחנני: אנחנו מדברים על עוד 46 שנים.

סמדר אלחנני: מה זה השכר הממוצע במשק?

סמדר אלחנני: השכר הממוצע במשק נשאר רק לצורך הגבייה של הביטוח הלאומי.

סמדר אלחנני: המספר הזה שהביטוח הלאומי נותן, וזה צריך להיות המספר של הביטוח הלאומי ולא של הלשכה המרכזית לסטטיסטיקה, בקושי אני מוצאת אותו.

חיים אורון: הוא לא קיים יותר.

סמדר אלחנני: נכון.

שי חרמש: הגדירו כאן את הסכום.

חיים אורון: את מציעה יותר או פחות?

שי חרמש: יש כאן מספר נתון עליו הוסכם.

חיים אורון: את מציעה 4,000?

חיים אורון: את מציעה 3,500?

חיים אורון: תציעי מספר.

סמדר אלחנני: אני לא נכנסת לסכום.

סמדר אלחנני: בסתירה למה שאמרתי קודם, כאשר אתם אומרים הצמדה למדד לאורך שנים, יש לי בעיה עם זה כיוון שהמדד עולה לאורך שנים, אמנם לא בשנים האחרונות.

שי חרמש: תהיה זחילת שכר.

שי חרמש: זה ידוע לכולנו.

שי חרמש: חברי הכנסת בלבד, יש כאן שלוש סוגיות, מהן נותרו שתיים.

חיים אורון: לגבי ההערה האחרונה של סמדר אפשר לומר שזה צמוד לשכר הממוצע במשק.

עמי כהן: יש לנו עוד סוגיה.

עמי כהן: נכון להיום קיימים שני מסלולים לחסכון: מסלול הוני, מסלול לקצבה ובסוף הדרך יש פטורים.

עמי כהן: כלומר, כאשר אדם בא למשוך את הכסף, הוא מקבל את כל הכסף שהוא צבר, הכסף ההוני, פטור ויש לו פטור מסוים על הקצבה.

עמי כהן: מחר הולכים לאחד את שני המסלולים האלה למסלול אחד, לאמבטיה אחת של כסף.

עמי כהן: לאור זה צריך גם לעדכן את התקרות בהתאם, את תקרות הפטור.

עמי כהן: אם אנחנו לוקחים את המצב של היום, וזה בעצם העיקרון שהיה לנו כאשר ישבנו גם המעסיקים וגם ההסתדרות עם האוצר כדי לפחות לשמר את המצב הקיים מבחינת הפטורים בהפקדה וגם במשיכה.

עמי כהן: אנחנו מסכימים על העיקרון אבל לא מסכימים על הסכום.

ניר כהן: זה בעייתי מאוד.

ניר כהן: בהקשר הזה באמת אמרנו שצריך להגדיל את הפטור על הקצבה ואנחנו באמת מתכוונים להגדיל את הפטור על הקצבה.

יעקב ליצמן: במלוא הסכום.

ניר כהן: כאן יש את חילוקי הדעות, לגבי הסכום, האם האלטרנטיבה לחסוך בקופת גמל הוא 300, 400, 500 אלף שקלים לעומת היום.

ניר כהן: אנחנו אמרנו שלנו נראה שזה נכון להגדיל למעשה את הפטור, שכל הפנסיה תהיה פטורה עד 8,000 שקלים פנסיה.

ניר כהן: כדי לסבר את האוזן, זה אומר שמעבר ל-4,000 שקלים פטור ממס יוכל למשוך עוד 800 אלף שקלים פטור ממס.

ניר כהן: לדעתי זה משקף פחות או יותר 99 אחוזים מהאוכלוסייה.

יעקב ליצמן: מה ההפרש?

קריאה: אם אתה לוקח את המקסימום שאדם יכול לצבור בהון ומוסיף לו את הקצבה, הוא שווה ערך ל-12 אלף שקלים קצבה חודשית פטורה.

קריאה: זאת המשמעות היום.

חיים כץ: כל פעם שהאוצר בא לשחק, הוא לצריך לשחוט אחרים.

חיים כץ: זה מה שהוא עושה.

ניר כהן: אנחנו חושבים שזה נכון סכום של 8,000 שקלים.

ניר כהן: הצד השני, אם אני מבין נכון, בעוד 1,000 שקלים הפטור, היה יכול לחיות עם זה.

ניר כהן: זה אומר עוד 200 אלף שקלים לחסכון.

ניר כהן: זה מסוג הסכומים שלפחות כעמדה מקצועית קשה לנו להביא את זה כהסכמה שלנו כי אנחנו מגיעים כאן לסכומים מאוד גדולים, כך שמבחינה מקצועית אנחנו חושבים ש-8,000 שקלים זה הסכום שהוא נכון.

ניר כהן: צריך לומר שבזה לא הגענו להסכמה עם ההסתדרות שחושבת שהסכום צריך להיות קצת יותר גדול.

ניסן סלומינסקי: מה שאתם אומרים זה לפגוע באלה שיש להם היום זכות.

שי חרמש: לא, בחדשים.

ניר כהן: כאשר אנחנו מדברים על הגדלת התקרה, אנחנו מדברים על תיקון לעוד 20 שנים בערך.

ניר כהן: צריך לצבור כסף חדש של עוד מעל מיליון ו-200 אלף שקלים.

מאיר אוזן: אני ראש פורום מנהלי הסדרים פנסיוניים, גוף שמתמחה בתחום הזה של תנאים סוציאליים.

מאיר אוזן: כאשר אדם היום מנהל את הכספים שלו, בגיל פרישה יש לו שני מסלולים שהוא מייעד כספים לגיל פרישה, האחד רצף זכויות קצבה שהוא מייעד לגיל פרישה, והשני הוא רצף זכויות פיצויים.

מאיר אוזן: ברצף זכויות פיצויים למשל אדם יכול להפקיד, אם מחר יש תהליך התייעלות בתעשייה האווירית ומפטרים אנשים ונותנים להם 200 אחוזי פיצויים או 300 אחוזי פיצויים, את הכסף העודף הזה הוא יכול להפקיד בתוך הקופה הזאת ולייעד את זה לפנסיה.

מאיר אוזן: אני מבין שיש היום כוונה לשמר את המסלולים האלה אלא שיש פה שינוי דרמטי בהשוואה למצב שהיה כאן קודם.

מאיר אוזן: עד היום לפי חוק פיצויי פיטורים חייבים לאפשר למעסיק להפקיד עד גובה של שכר עבודה והוא יכול להפקיד גובה שכר עבודה בקופה כדי לשמר את הזכויות של העובדים.

מאיר אוזן: בהצעות החדשות וברעיונות שיש היום באוצר - מצד אחד חוק פיצויים מחייב לשלם, מצד שני ההצעה מדברת על כך שיגבילו את תקרת ההפקדה לפיצויי פיטורים עד גובה שכר של 30 אלף שקלים.

מאיר אוזן: זאת אומרת, הפער הזה, כל הסיכון הזה ייפול על אותו ציבור של שכירים שהם בעצם הציבור שמשלם הכי הרבה מסים למדינה, המעסיק כאילו יתחייב ובעצם לא תהיה קופה שתוכל לקלוט את זה כי ההוצאה לא תותר.

מאיר אוזן: אני חושב שאת זה צריך לתקן.

מאיר אוזן: צריך לתקן חוק פיצויי פיטורים שאומר שפיצויים נותנים עד 30 אלף.

מאיר אוזן: לכן לדעתי צריך להעלות את הרף.

שי חרמש: הדיון הסתיים.

שי חרמש: יש לנו שני דברים שנותרו פתוחים: האחד, ביטול קופת גמל מרכזית לפיצויים.

שי חרמש: אני רוצה להצביע על זה.

מירב תורג'מן: אנחנו ניתן הסבר על כל סעיף.

שי חרמש: אני לא בטוח שחלק מחברי הכנסת יהיו פנויים לשמוע את ההסברים.

חיים אורון: אם יש פה הערה של היועצת המשפטית שיש כאן סעיפים שחייבים להבין אותם, צריך לשמוע אותה.

חיים אורון: זאת חקיקה להמון שנים.

שי חרמש: יש לנו כאן שלושה דברים שהיו שנויים במחלוקת ונשארנו עם שניים.

שי חרמש: לגבי כל השאר אין בעיות והם סוכמו בדיון הקודם.

שי חרמש: גם על דעת הייעוץ המשפטי של הוועדה וגם על דעת ידין, מתוך שלוש הבעיות בעיה אחת ירדה, וזה מנגנון ההצמדה.

שי חרמש: נותרה בעיה אחת האם לסגור את מסלול הקופות המרכזיות ועל זה צריך להצביע עכשיו.

שי חרמש: אין סוגיות נוספות שנויות במחלוקת.

קריאה: יש.

קריאה: גובה התקרה.

קריאה: הם רוצים 8,000 ואנחנו רוצים 9,000.

קריאה: השיקול לגבי העובדה שכספים יוכלו להימשך במינימום פנסיה, למעשה בתיקון שמונח על שולחן הוועדה, העבירו את זה במקום שנת 2008 צפונה, גם בשנת המס 2007.

שי חרמש: אני רוצה להצביע על ביטול הקופה המרכזית.

שי חרמש: פניית האוצר היא שבמסגרת ההחלטה המסלול הזה ייסגר.

שי חרמש: היו כאן כמה הערות ואני נוטה לקבל את ההסבר שנתן ידין כאן, מתוך הנחה שלפחות מבחינתנו צריך ללכת על הציר החדש שנפתח, מה גם שיש הסכם הרחבה.

חיים אורון: יש אפשרות לקבל את זה כהוראת שעה עד 2013?

ידין ענתבי: אפשר, אבל חבל.

ידין ענתבי: 2013 זה נצח.

ידין ענתבי: זה חמש שנים ואני מבטיח לך שבזמן הזה המעסיקים יבואו לכאן עוד עשר פעמים.

חיים אורון: בסוף אתה תיפול כאן עם הדבר הזה.

חיים אורון: 2013 נותן תשובה לתקופת המעבר ונותן אפשרות לבחור.

חיים אורון: אני לא מצליח להשתכנע לגבי אותן קבוצות חלשות מאוד שפשטו רגל וכולנו כאן עוסקים במקרים כאלה.

חיים אורון: אני מבין שיש פה בעיה של הטבת מס אבל לפי מה שנאמר כאן היא לא דרמטית כי אם זה 100 אלף מעסיקים קטנים, כמה הוא כבר יכול להיות שם?

ידין ענתבי: אני לא בא בכלל מהכובע של חסכון כסף לממשלה ובמה אני מתמרץ את המעסיקים.

חיים אורון: הכנסת תאותת ותאמר שזה הכל מתלכד ב-2013, אז יש רק קרן פנסיונית אישית, צבירה אישית ואין יותר.

חיים אורון: הרי בתקופת המעבר אתם יודעים שחלק מהעובדים לא מכוסים.

ידין ענתבי: הכנסת מאותת ואומרת שהיא רוצה קופות אישיות לפיצויים.

חיים אורון: אבל היא מאותתת לתקופת מעבר, להוראת שעה.

שי חרמש: אני רוצה לעשות ניסיון הצבעה בנושא.

חיים אורון: אם זה יהיה לתקופת מעבר, אולי עוד אנשים יצטרפו לזה שזה יישאר.

שי חרמש: תקופת המעבר היא ארוכה.

שי חרמש: חמש שנים נותן היום מסלול אלטרנטיבי שכולנו מעונינים לסגור אותו.

שי חרמש: אנחנו מצביעים על ההסתייגות של חיים אורון.

שי חרמש: בעד – 2 נגד – 2

שי חרמש: אני אומר גם לאנשי האופוזיציה שהדיון כאן הוא מקצועי ולא פוליטי.

אורית נוקד: אני מבקשת רביזיה.

שי חרמש: אנחנו מצביעים על הרביזיה.

שי חרמש: בעד – 2 נגד – 1

קריאה: נצביע יותר מאוחר.

שי חרמש: לגבי נושא ההצמדה למדד.

שי חרמש: אני מציע שנסכים על כך.

שי חרמש: יש כאן מנגנון גם של תקרה של 3,850 שקלים, 50 אחוזים מהשכר הממוצע במשק והצמדה למדד.

שי חרמש: ה צ ב ע ה אושר נשארה לנו רביזיה לגבי קופת הגמל המרכזית.

שי חרמש: ההקראה תיעשה יותר מאוחר.

חיים אורון: אתם פוחדים להציע כאן 9,000 שקלים ולגמור גם את הוויכוח השני?

ידין ענתבי: אין שום סיבה להשאיר משהו מיותר.

ידין ענתבי: אני מוכן להתגמש על ה-8,000 שקלים האלה אבל זה נושא עקרוני.

מירב תורג'מן: אי אפשר להצביע על זה.

מירב תורג'מן: זאת התחייבות לתיקון תקנה בעתיד.

ידין ענתבי: נסביר עוד פעם את ה-8,000 כדי שזה יהיה ברור.

ידין ענתבי: אנחנו תמיד אומרים כמה מערכת המס צריכה להיות צודקת אבל בסוף, ביום שצריך להצביע, כולנו פתאום מסתכלים על אינטרסים אחרים.

ידין ענתבי: אין שום סיבה בעולם, שום סיבה מקצועית בעולם, לתת לאדם, גם אם הוא בן 67 או 68 או 75 פטור ממס אם הוא מקבל הכנסה של 8,000 שקלים בחודש.

ידין ענתבי: אני מזכיר לכם שה-8,000 שקלים האלה זה פלוס מה שמקבלים מביטוח לאומי, פלוס ההנחות שלו בארנונה, בתחבורה ציבורית וכל הדברים האלה שהוא זכאי להם.

חיים כץ: כמה עולה בית אבות בחודש?

ידין ענתבי: כמה עולה בית ספר?

ידין ענתבי: כמה עולים לימודים באוניברסיטה?

ידין ענתבי: עדיין אנשים שהם בני 30 מרוויחים 8,000 שקלים.

חיים כץ: כמה עולה החשמל?

חיים כץ: כמה מסים צריך לשלם?

ידין ענתבי: הכל נכון.

ידין ענתבי: אנשים שמקבלים 9,000 שקלים נמצאים בשלושה או ארבעת המאיונים העליונים בישראל והשאלה אם אנחנו צריכים לתת להם עוד הטבות מס או לא.

ידין ענתבי: אין יש מאין.

ניסן סלומינסקי: אלה אותם קשישים שצריכים אחר כך 12 אלף שקלים בחודש.

חיים כץ: למה צריך להרע את מצבם של האנשים?

שי חרמש: אנחנו עוצרים כאן.

שי חרמש: על הקטע הזה נקיים את ההצבעה יותר מאוחר.

שי חרמש: לבקשת רשות המסים שצריכה להגיע לדיון אצל ראש הממשלה, אני עושה הפסקה כדי לקיים דיון לגבי סיוע לשדרות וליישובי הנגב המערבי, הארכת תוקף.

שי חרמש: אנחנו מחדשים את הישיבה.

שי חרמש: בעודנו עובדים על חוק אלי אפללו ומאחור כבר בחשו ורקחו כל מיני דברים.

שי חרמש: לא בכדי נשארתי כמעט לבד בדיונים.

חיים אורון: אני הבנתי את החשש של האוצר ואני לכן מציע שהוראת השעה תהיה עד ינואר 2011, זה ייתן זמן להתארגן ולהיכנס לתוך המסגרת כאשר הגישה של הכנסת היא שצריך להתכנס למסלולים החדשים וההיסטוריים.

חיים אורון: אני מבין שבצל ההסכמה הזאת הושגה גם הסכמה על 9,000 שקלים.

שי חרמש: ושלא ייכנסו מעסיקים חדשים לקופות.

מירב תורג'מן: זה לגבי עובדים קיימים.

חיים אורון: זה קיים לגבי מי שנמצא בקרנות עד עכשיו.

חיים אורון: זה לא מסלול חדש.

שי חרמש: מי בעד התיקון כפי שהוצע?

שי חרמש: ה צ ב ע ה אושר פה אחד הסכמנו על 9,000 שקלים.

שי חרמש: תודה רבה להסתדרות שדואגת לעובדים, לתעשיינים שדואגים לכל היתר, לקופות הגמל שדואגות לקופות הגמל.

שי חרמש: זה עד ינואר 2011.

אסי מסינג: הצעת חוק הפיקוח על שירותים פיננסיים (קופות גמל), תיקון מספר 3), התשס"ח-2008 1.

אסי מסינג: תיקון סעיף 1 בחוק הפיקוח על שירותים פיננסיים (קופות גמל), התשס"ה-2005 (להלן – החוק העיקרי), בסעיף 1 – (1) בהגדרה "הוועדה", הסיפא החל במלים "ואולם לעניין" – תימחק.

אסי מסינג: (2) אחרי ההגדרה "מעביד" יבוא: "מרכיב הפיצויים" – המרכיב בחשבון קופת גמל של תשלומים עבור פיצויים, כמשמעותו לפי סעיף 21".

אסי מסינג: (3) בהגדרה "קופת גמל בניהול אישי", אחרי סעיף 13(א) "כקופת גמל לתגמולים", יבוא "כקופת גמל לקצבה" ואחרי סעיף 13(ב) "כקופת גמל לתגמולים" יבוא "או כקופת גמל לקצבה".

אסי מסינג: (4) אחרי ההגדרה "קופת גמל לקצבה" יבוא: ""קופת גמל משלמת לקצבה" – קופת גמל לקצבה שניתן למשוך ממנה כספים במישרין.

אסי מסינג: "קופת גמל לא משלמת לקצבה" – קופת גמל לקצבה שלא ניתן למשוך ממנה כספים, למעט כספים ממרכיב הפיצויים, אלא באמצעות העברתם לקופת גמל משלמת לקצבה".

אסי מסינג: הסעיף הראשון מדבר על תיקון בהגדרות שמתחייב כתוצאה מהמהלך.

אסי מסינג: הגדרה של מהי קופת גמל משלמת לקצבה ומהי קופת גמל לא משלמת לקצבה.

אסי מסינג: בנוסף יש פה תיקון להגדרה של הוועדה לעניין סעיף 1 לחוק קופות גמל.

נטע דורפמן: בוועדה של המפקח על הביטוח קיים חבר שאנחנו קוראים לו חבר מתחלף, חבר שבכל אחד מדיוני הוועדה הנוגעים לרשיונות שונים נמצא אדם שהיה בעבר בתחום.

נטע דורפמן: אנחנו מאוד מתקשים למצוא אנשים שהיו בעבר בתחום הביטוח והיום כבר אינם בתחום ולכן אנחנו מציעים לבטל את הצורך באותו חבר שנקרא חבר מתחלף ולהקטין את גודל הוועדה המייעצת בהתאם.

אסי מסינג: 2.

אסי מסינג: תיקון סעיף 7 בסעיף 7 לחוק העיקרי - (1) בכותרת השוליים, במקום "לקצבה", יבוא "משלמת לקצבה".

אסי מסינג: (2) במקום "לקצבה", יבוא "משלמת לקצבה".

אסי מסינג: (3) בסופו יבוא "לגבי כל קופות הגמל שבניהולה".

אסי מסינג: 3.

אסי מסינג: תיקון סעיף 13 בסעיף 13 לחוק העיקרי – (1) בסעיף קטן (א) אחרי פסקה (3) יבוא: "(4) שאישור כקופת גמל לתגמולים או כקופת גמל לפיצויים לא יינתן אלא לגבי קרן שפעלה כדין כקופת גמל לתגמולחים או כקופת גמל לפיצויים לפי העניין, בשנת המס 2007 ואילך, ועל כספים שהופקדו בקרן כאמור בשל שנות המס שקדמו לשנות המס 2008 בלבד".

אסי מסינג: כאן נצטרך לעשות תיקון בהתאם להסכמה לינואר 2011 לגבי מעבידים שקיימים בקופה נכון לחודש דצמבר 2007 בשל עובדים שהופקדו בגינם בדצמבר 2007.

אסי מסינג: 4.

אסי מסינג: תיקון סעיף 20 (1) בסעיף 20 לחוק העיקרי - בסעיף קטן (א) – (א) המילים "שאינה קרן ותיקה שמונה לה מנהל מיוחד לפי הוראות סעיף 78ז לחוק הפיקוח על הביטוח" – יימחקו.

אסי מסינג: (ב) אחרי "כל קופת גמל" יבוא "המיועדת למטרה של קופת הגמל שנקבעה לפי הדין או ההסכם".

אסי מסינג: (ג) הסיפא החל במלים "ובכפוף להוראות אלה" – תימחק.

אסי מסינג: (2) אחרי סעיף קטן (ג) יבוא: (ד) בסעיף זה – קופת גמל" – לרבות תוכנית ביטוח כאמור בפסקה (8) להגדרה "סוג מוצר פנסיוני" שבחוק הפיקוח על שירותים פיננסיים (עיסוק בייעוץ פנסיוני ובשיווק פנסיוני) התשס"ה-2005, ולרבות מסלול השקעה בקופת גמל מסלולית, אך למעט מסלול השקעה של הכספים במרכיב הפיצויים שאינם באים במקום פיצויי פיטורים לפי סעיף 14 לחוק פיצויי פיטורים אשר אינו מסלול ברירת המחדל לפיצויים.

אסי מסינג: "מסלול ברירת המחדל לפיצויים" – המסלול שלפי תקנון קופת הגמל המסלולית הוא מסלול ההשקעה שבו ינוהלו הכספים במרכיב הפיצויים כל עוד לא נבחר מסלול השקעה אחר, ובהיעדר מסלול כאמור – המסלול שבו מנוהל החלק הגדול ביותר של הכספים במרכיב הפיצויים בקופה".

נטע דורפמן: בסעיף 20 לחוק קופות גמל אנחנו מאפשרים לעובד לבחור את קופת הגמל שבה ינוהלו כספי החסכון שלו.

נטע דורפמן: אנחנו כאן מבהירים שהזכות של העובד תחול גם לגבי תוכנית ביטוח כאמור בפסקה 8, כלומר, גם לגבי ביטוחים משלימים לקופות הגמל וגם לגבי מסלולי השקעה שהם בתוך קופות הגמל.

נטע דורפמן: זוהי למעשה הבהרה.

נטע דורפמן: למעשה זה לא יחול במסלול השקעה של כספים עם מרכיב פיצויים שאינם באים במקום פיצויי פיטורים לפי סעיף 14 לחוק פיצויי פיטורים אשר אינו במסלול ברירת המחדל.

נטע דורפמן: מסלול ברירת המחדל לפיצויים מוגדר המסלול שלפי תקנון קופת הגמל המסלולית, הוא מסלול השקעה בו אנחנו מנהלים את הכספים כל עוד לא נבחר מסלול השקעה אחר, ואם אין מסלול שנקבע כאמור, זה המסלול שבו מנוהל החלק הגדול ביותר של הכספים במרכיב הפיצויים בקופה.

אסי מסינג: הדבר הנוסף והאחרון שמוצע בסעיף הזה הוא לאפשר לעמית שזכאי להצטרף לקרן פנסיה ותיקה שבהסדר לבחור האם להצטרף לאותה קרן או לקרן אחרת מבלי שהמעביד יוכל להתנות.

אסי מסינג: זה תיקון המצב שהיה קיים כיום.

אסי מסינג: 5.

אסי מסינג: תיקון סעיף 23 בסעיף 23 לחוק העיקרי – (1) בסעיף קטן (א) – (א) בפסקה (1) בסופה יבוא: "ואולם – משיכה בידי עמית או בידי עובד של עמית-מעביד של כספים מקופת גמל משלמת לקצבה, בדרך של היוון חלק מהקצבה לסכום חד פעמי תיעשה – (1) עמית – בהתאם לשיטת ההיוון שנקבעה בתקנון הקופה, לפי שיעור מהקצבה ולתקופה כפי שיקבע השר, ובלבד שסכום הקצבה שלו יהיה זכאי העמית לאחר ההיוון לא יפחת מסכום הקצבה המזערי.

אסי מסינג: ואולם פחת סכום הקצבה האמור מסכום הקצבה המזערי, בהתאם לשיטת ההיוון שנקבעה בתקנון הקופה, לפי שיעור מהקצבה שלא יעלה על שיעור של 25 אחוזים ולתקופה שלא תעלה על חמש שנים.

אסי מסינג: כאן אנחנו מציעים שהיה ועובד יהיה לו פחות מסכום הקצבה המזערי שקבענו אותו, שהוא 3,850 שקלים, הוא עדיין יוכל לבצע את ההיוון כפי שהוא נעשה היום בתקנוני קרנות הפנסיה הרגילים, היינו לתקופה של לא יותר מחמש שנים ולא יותר מ-25 אחוזים, מה שמקובל לגבי היוון רגיל היום במשק.

סמדר אלחנני: אם יש לו פנסיה של אלף שקלים?

אסי מסינג: הוא עדיין יכול להוון.

אסי מסינג: גם היום הוא יכול להוון 25 אחוזים מהפנסיה לתקופה של חמש שנים.

סמדר אלחנני: מי קובע את שער הניכיון של ההיוון?

אסי מסינג: טבלאות ההיוון נקבעות במסגרת תקנון הקרן.

סמדר אלחנני: זאת אחת הנקודות הכי בעייתיות כאשר אתה קובע מהו שער הניכיון.

אסי מסינג: זה לא שער ניכיון אלא זאת שיטת היוון.

אסי מסינג: הוא נעשה לפי מקדמים אקטוארים.

סמדר אלחנני: ההיוון נעשה לפי מקדמים אקטוארים?

אסי מסינג: בוודאי.

אסי מסינג: את מקדימה את הסכום לקבלת סכום חד פעמי.

סמדר אלחנני: זה דבר מאוד בעייתי.

אסי מסינג: אנחנו מדברים על היוון לתקופה של חמש שנים בלבד ולא לכל תוחלת החיים.

אסי מסינג: היוון של חמש שנים בלבד ולא יותר מ-25 אחוזים מהקצבה.

אסי מסינג: זה היוון שנעשה היום ולכן צריך לבדוק את הסיכון שהוא ימות במשך חמש השנים הקרובות והריבית הצפויה להיות מושגת על הסכום הזה בתקופה הזאת.

סמדר אלחנני: כל זה יחד מחליטה רק קופת הפנסיה?

אסי מסינג: באישור הממונה.

אסי מסינג: זה חלק מהתקנון.

סמדר אלחנני: הדברים מגיעים לידי מימוש בעוד מספר שנים.

אסי מסינג: לא, הם באים לידי מימוש עכשיו.

אסי מסינג: היום עמית שמבקש לפרוש מקרן פנסיה, יכול להוון 25 אחוזים לחמש שנים.

סמדר אלחנני: צריכה להיות שקיפות.

סמדר אלחנני: שקיפות יותר גדולה במקדמים, בהיוון, בכל הערכים, אם כדאי לו או לא כדאי לו.

סמדר אלחנני: אנשים לא מבינים את חשבון הבנק שלהם, כך שאת חשבון ההיוון הם בטוח לא מבינים ואני נתקלת בזה כל הזמן.

שי חרמש: אף אחד לא יכול להבטיח להם מה יהיה בסוף הדרך.

שי חרמש: אין כאן אגרות חוב מיועדות של מאה אחוזים על הקופה.

סמדר אלחנני: אני רק אומרת שצריכה להיות שקיפות מסוימת.

סמדר אלחנני: אם עלתה תוחלת החיים, יש חישוב אחר, אם זה גבר, אם זאת אישה.

אסי מסינג: זה מופיע בתקנוני הקופות.

אסי מסינג: זאת השקיפות.

אסי מסינג: כל אחד יכול לבדוק ולבחון את הדברים.

סמדר אלחנני: אתה יודע שהתקנונים של הקופות הם לא שקופים ולא מובנים לאזרח הקטן, זה שיש לו אלף שקלים פנסיה.

סמדר אלחנני: אני לא מדברת על אלה שיש להם 20 אלף שקלים פנסיה.

שי חרמש: בנקודה הזאת אין מה לעשות.

שי חרמש: אף אחד לא יכול להבטיח לאף אחד תשואה בסוף הדרך.

שי חרמש: עידן אגרות החוב המיועדות עבר מן העולם.

סמדר אלחנני: לא את זה אני אומרת.

סמדר אלחנני: אני רק אומרת שצריכה להיות לפחות שקיפות יותר גדולה.

סמדר אלחנני: שהממונה על שוק ההון ידווח לוועדת הכספים מה הם המקדמים שהוא מאשר היום לכל הקופות.

סמדר אלחנני: אין הרי הבדל בין כל הקופות.

אסי מסינג: ידווח באיזה מובן?

אסי מסינג: יש את זה.

אסי מסינג: התקנונים נמצאים באתר האינטרנט של כל קרן פנסיה.

שי חרמש: גם אם הוא ידווח כאן, האזרח הפשוט בשדרות לא ידע לפענח את זה.

סמדר אלחנני: כשהוא מדווח כאן, יש לנו בקרה ציבורית.

אסי מסינג: דיווח באיזה מובן?

ניר כהן: את המקדמים קובעים האקטוארים של הגופים המוסדיים.

ניר כהן: זה לא אנחנו עושים את החישוב.

סמדר אלחנני: אנשים לא יודעים למה הם נכנסים.

אסי מסינג: (2) עובד של עמית-מעביד – בהתאם לשיטת ההיוון שנקבעה בתקנון הקופה.

אסי מסינג: השר רשאי לקבוע, לעניין היוון לפי פסקת משנה זו, הוראות בדבר שיעור הקצבה שניתן להוון, התקופה לכך וסכום הקצבה המזערי שלו יהיה זכאי העמית לאחר ההיוון.

אסי מסינג: אנחנו מוחקים את הסיפא כאן.

אסי מסינג: סעיף (2) מתייחס להיוון בקופת גמל מרכזית לקצבה ויש כאלה שקיימות.

אסי מסינג: למשל היום יש קופת גמל מרכזית לקצבה של חברת חשמל, בזמן הקרוב יוקמו קופות מרכזיות לקצבה של חברות הנמל וחברת הפיתוח והנכסים וכן כנראה של חברת הדואר.

אסי מסינג: שם שיטת ההיוון למעשה קבועה בחוק שירות המדינה (גמלאות) כי התקנונים שלהם מאמצים את חוק שירות המדינה (גמלאות) ולכן אין צורך לקבוע הוראות לעניין ההיוון מעבר למה שקבוע בחוק.

אסי מסינג: כמובן שאם החוק יתקן, זה כמובן יחול גם לגביהם.

אסי מסינג: (ב) משיכה מקופת גמל לא משלמת לקצבה בידי עמית, למעט משיכה של כספים ממרכיב הפיצויים, תיעשה רק באמצעות העברתם לקופת גמל משלמת לקצבה.

אסי מסינג: (ב) בפסקה (3), המלים "או העברה" ו"כמשמעותו בסעיף 21" – יימחקו.

אסי מסינג: (2) בסעיף קטן (ב)(3) המלים "כמשמעותו בסעיף 21" ו"או להעבירם לקופת גמל אחרת" – יימחקו.

אסי מסינג: אנחנו מציעים להוסיף, בהתאם להסכמות שהיו בוועדה, סעיף קטן נוסף שאומר שאחרי סעיף קטן (ד) יבוא: "(ה) לעניין סעיף זה – סכום קצבה מזערי 3,850 שקלים.

אסי מסינג: הסכום האמור יעודכן אחת לשנה לפי שיעור עליית מדד חודש ינואר של אותה שנה לעומת מדד חודש ינואר של השנה הקודמת".

אסי מסינג: זה כמובן תלוי בתיקוני נוסח שיהיו לאחר מכן.

אסי מסינג: 6.

אסי מסינג: תיקון סעיף 27 בסעיף 27(ג) לחוק העיקרי, במקום "יחד עם קופת" יבוא "לקופת" ואחרי "לפיצויים" יבוא "ולקופת גמל לא משלמת לקצבה או לכל שילוב ביניהן".

אסי מסינג: 7.

אסי מסינג: תיקון סעיף 39 8.

אסי מסינג: בסעיף 39(ב)(2) לחוק העיקרי, המלים "והחבר האמור בפסקה (3) של אותו סעיף" – יימחקו.

נטע דורפמן: בדומה למצב היום בו קופת גמל לתגמולים וקופת גמל אישית לפיצויים מוגדרות כקופות גמל נפרדות אבל הנכסים שלהם ניתן לנהל אותם ביחד, אנחנו מציעים שגם קופת גמל לא משלמת לקצבה תוכל להיות מנוהלת ביחד עם קופות התגמולים וקופות הפיצויים שהם למעשה הקופות של הכספים הישנים, כך שלא יהיה צורך בניהול נפרד של טפסים אלה.

אסי מסינג: 8.

אסי מסינג: תיקון סעיף 43 בסעיף 43 לחוק העיקרי – (1) בסעיף קטן (ד) – (א) בפסקה (6), אחרי "בניגוד להוראות" יבוא "לפי הוראות".

אסי מסינג: (ב) בסופו יבוא: "4א) לא מסרה אישורים, פרטים, נתונים ומסמכים, בהתאם להוראות הממונה לפי סעיף 23(ד).

אסי מסינג: (4ב) הפקידה מזומנים של קופת גמל בניגוד להוראות לפי סעיף 28(א) או ניהלה חשבון ניירות ערך של קופת גמל בניגוד להוראות לפי סעיף 28(ב).

אסי מסינג: (4ג) לא פעלה בהתאם להוראות הממונה לפי סעיף 29 לעניין החזקת נכסי קופת גמל ורישומם.

אסי מסינג: (ג) אחרי פסקה (6) יבוא:

אסי מסינג: (6ב) לא שלחה לעמיתים בקופת גמל דוחות תקופתיים או דוחות נוספים בהתאם להוראות הממונה לפי סעיף 35".

אסי מסינג: (2) בסעיף קטן (ה), במקום "הוראות סעיף 39ב" יבוא "הוראות סעיפים 11(ה), 20(ג), 36(א), 39(ב) או הוראות לפי סימן א1 לפרק ד' בחוק האמור כפי שהוחל בסעיף 10".

נטע דורפמן: למעשה אנחנו מציעים להמיר את כל ההוראות הפליליות, הוראות הממונה שהן פליליות, ולהפוך אותן להוראות שבחובן ניתן עיצום כספי בלבד, כך שאנחנו מעבירים – וזה יהיה בסעיפים נוספים בהמשך – הוראות שהיו כיום הוראות פליליות לסעיף שמדבר על עיצומים כספיים.

אסי מסינג: 9.

אסי מסינג: תיקון סעיף 49 (1) בסעיף 49(א) לחוק העיקרי – (2) בפסקה (7), במקום "לפי סעיף 20" יבוא "סעיף 20".

אסי מסינג: (3) בפסקה (8), אחרי "שילם כספים" יבוא "קיבל כספים".

אסי מסינג: במקום פסקה (9) יבוא: (9) לא פעל בהתאם להוראות השר לפי סעיף 23(ב) לעניין משיכה והעברה של כספים מקופת גמל וממסלול השקעה בקופת גמל מסלולית ולעניין המשך הפקדת כספים בקופת גמל".

אסי מסינג: (4) פסקות (10), (14), (15), (17), (19) ו-(20) – יימחקו.

נטע דורפמן: אלה תיקונים טכניים קלים בהוראות של הקנסות האזרחיים והתיקון שאמרתי, כל המחיקה של הפסקאות, העברנו את אותן פסקאות מהוראה של קנס אזרחי ועבירה פלילית להוראות של עיצום כספי.

אסי מסינג: 10.

אסי מסינג: תיקון סעיף 56 בסעיף 56(א) לחוק העיקרי, אחרי "לעניין הפרת ההוראות האמורות" יבוא "ולמעט ההוראות לפי סעיף 86(ב) ו-(ט) עד (יב)".

אסי מסינג: 11.

אסי מסינג: תיקון סעיף 59 בסעיף 59(א) לחוק העיקרי, המלים "למעט לפי סעיפים 20(ב), 23(ד), 28, 29, 33(ב), 35 ו-36(א) – יימחקו.

אסי מסינג: 12.

אסי מסינג: תיקון סעיף 86 בסעיף 86 לחוק העיקרי – (1) בסעיף קטן (ט), במקום "תקנות הגמל", יבוא "תקנות קופות גמל".

אסי מסינג: המלים "או להעברה" – יימחקו.

אסי מסינג: , ובסופו יבוא "אף אם הועברו לקופת גמל אחרת".

אסי מסינג: (2) אחרי סעיף קטן (י) יבוא: "(יא) היה לממונה יסוד סביר להניח כי חברה מנהלת הפרה הוראה מתקנות קופות גמל, כמפורט להלן, ראי הוא להטיל עליה עיצום כספי בסכום הבסיסי כהגדרתו בסעיף 43(א) ויחולו לעניין זה ההוראות החלות על עיצום כספי לפי פרק ה' -

אסי מסינג: (2) גבתה תשלומים שלא בהתאם להוראות תקנות 20, 21, 23 או 44(ג).

אסי מסינג: (3) לא גבתה ממעביד ריבית בשל איחור בהפקדה בהתאם להוראות תקנות 22 או 44(ג).

אסי מסינג: (4) לא מסרה תעודה או אישור למעביד או לעמית בהתאם להוראות תקנה 24.

אסי מסינג: (5) נתנה הלוואות לעמית שלא בהתאם להוראות תקנה 30.

אסי מסינג: (6) השקיעה כספי קופת גמל שבניהולה בעסקי מעביד או בעסקי עמית, בניגוד להוראות תקנה 32.

אסי מסינג: (7) קיבלה אשראי, שעבדה נכס או ערבה להתחייבות, בניגוד להוראות תקנה 33.

אסי מסינג: (8) העבירה כספים, סירבה להעביר כספים או קיבלה כספים, שלא בהתאם להוראות תקנות 33א, 34ב, 35, 38ב1, 38ג, 40א או 41יז.

מירב ישראלי: אני חושבת שלא נקריא את כל 38 התקנות.

מירב ישראלי: זה בדיוק כמו בנוסח הכחול.

מירב ישראלי: לא היה כל שינוי.

מירב ישראלי: אנחנו פשוט נעביר לסעיף קטן י"ב.

נטע דורפמן: כפי שציינתי, מכיוון שהעברנו את ההוראות הפליליות לעיצום כספי, אין צורך לפרסם ברשומות את ההוראה עצמה שזה צורך שהיה רק לגבי הוראות פליליות וזה התיקון בסעיף 59(א).

נטע דורפמן: בסעיף 86 הייתה סתירה מסוימת בין סעיף 20 לחוק קופות גמל לבין הוראת המעבר כאשר סעיף 20 מאפשר לעובד לבחור את הקופה שבו יופקדו כספיו וסעיף 23 מדבר על העברה בידי מעביד, שיש כאן סתירה מסוימת ואנחנו מתקנים את הוראות המעבר כך שהזכויות של המעביד לגבי כפסים נוספים ימשיכו להתקיים בעניין משיכת כספים אבל זכויותיו יישמרו גם כאשר הכסף עובר לקופת גמל אחרת.

נטע דורפמן: בכך אנחנו מגינים על מעבידים ופותרים את הסתירה בין סעיף 20 לבין הוראת מעבר.

נטע דורפמן: לגבי התקנות.

נטע דורפמן: נמצאנו במצב שבעקבות חקיקת חוק קופות גמל ישנם עיצומים כספיים וקנסות אזרחיים לגבי תקנות שיתקין השר לעתיד, ואולם כיום יש סט גדול של תקנות, תקנות מס הכנסה, שהקופות ממשיכות לפעול לפיו כל עוד לא הוחלפו תקנות אלה בתקנות חדשות לפי חוק קופות גמל.

נטע דורפמן: אנחנו מציעים שגם לגבי הפרה של תקנות מס הכנסה שהן התקנות שמסדירות חלק ניכר מפעילות קופות הגמל יהיה אפשר להטיל עיצום כספי.

נטע דורפמן: יש פה סדרה של 38 הפרות של תקנות מס הכנסה שהפרתן תגרום לכך שיהיה אפשר להטיל עיצום כספי על החברה המנהלת.

אסי מסינג: (יב) היה לממונה יסוד סביר להניח כי אדם הפר הוראה מתקנות קופות גמל, כמפורט להלן, רשאי הוא להטיל עליו עיצום כספי כאמור בסעיף קטן (יא).

אסי מסינג: (יג) היה לממונה יסוד סביר להניח כי חברה מנהלת לא הגישה דוח בהתאם להוראות תקנות 48, 49יד, 51, 51א, 51ג או 52 לתקנות קופות גמל, או לא פרסמה דוח בהתאם להוראות תקנה 51ב לתקנות האמורות, רשאי הוא להטיל עליה עיצום כספי בשיעור כאמור בסעיף 43(ב) ויחולו לעניין זה ההוראות החלות על עיצום כספי לפי פרק ה'".

נטע דורפמן: שוב יש פה הטלה של עיצום כספי על הפרה של תקנות מס הכנסה.

נטע דורפמן: 13.

נטע דורפמן: תיקון חוק הפיקוח על שירותים פיננסיים (ביטוח) בחוק הפיקוח על שירותים פיננסיים (ביטוח), התשמ"א-1981 (להלן – חוק הפיקוח על הביטוח) - (1) בסעיף 1, בהגדרה "חברה מנהלת", "קופת ביטוח" "קופת גמל" "קופת גמל לקצבה", "קופת גמל מרכזית" ו"קרן ותיקה" – (א) אחרי "קופת גמל לקצבה" יבוא ""קופת גמל משלמת לקצבה"".

נטע דורפמן: (ב) במקום ""קופת גמל מרכזית"" – יבוא ""קופת גמל מרכזית לדמי מחלה",, ""קופת גמל מרכזית לפיצויים"".

נטע דורפמן: (2) בסעיף 2(ג), המלים "והחבר האמור בפסקה (3) של אותו סעיף" – יימחקו.

נטע דורפמן: (3) בסעיף 4 - (א) סעיף קטן (ב) - (1) ברישא, במקום "חמישה", יבוא "ארבעה".

נטע דורפמן: (2) בפסקה (2), במקום "משולשה" יבוא "משניים" במקום "ארבעה" יבוא "שלושה".

נטע דורפמן: (3) פסקה (3) –תימחק.

נטע דורפמן: (4) בפסקה (4), המילה "שאר" – תימחק ובסופה יבוא "ואולם לא ימונו כחברים בוועדה יותר משני אנשי משק וכלכלה.

נטע דורפמן: (ב) אחרי סעיף קן (ה) יבוא: "(ו) בסעיף זה, "עובד המדינה" – לרבות עובד בתאגיד שהוקם על פי דין".

נטע דורפמן: (4) בסעיף 15(א1) - (א) אחרי "קופת גמל, יבוא "משלמת".

נטע דורפמן: (ב) בפסקה (1) - (1) ברישא, המילה "לקצבה" – תימחק.

נטע דורפמן: (2) בפסקת מנשנה (ב), המלים "בחברה מנהלת שאינה מבטח כאמור בפסקת משנה (א) או" – יימחקו, ובמקום "בהם", יבוא "בו".

נטע דורפמן: (5) בסעיף 24 - בסעיף קטן (א)(2), במקום הסיפא החל במלים "בהתאם להוראות" יבוא "כמשמעותו בסעיף 27 לחוק הייעוץ והשיווק הפנסיוני שנערך בהתאם להוראות החוק האמור".

נטע דורפמן: (ב) סעיף קטן (ב) – בטל.

נטע דורפמן: (6) בסעיף 31א, בהגדרה "נכסי החיסכון לטווח ארוך", בפסקה (1), בסופה יבוא "לפיצויים או קופות גמל מרכזיות לדמי מחלה".

נטע דורפמן: (7) בסעיף 92א(ג), אחרי "לפי סעיף 2(ב)" יבוא "או לפי סימן א'1 לפרק ד".

אסי מסינג: אנחנו מאפשרים לחברה מנהלת של קרן פנסיה לנהל קופות גמל נוספות.

אסי מסינג: זה צמצום של הגבלת ייחוד העיסוק שהייתה קבועה עד היום בסעיף האמור.

נטע דורפמן: בחקיקת בכר נקבעו הוראות שיחולו על יועצים פנסיוניים, הוראות שבדומה להוראות שחלות על סוכני ביטוח.

נטע דורפמן: חלק מההוראות הוכנסו לחוק הפיקוח על הביטוח, לסעיף 24, ואנחנו מציעים להשאיר בחוק הפיקוח על הביטוח הוראות שהן רלוונטיות באמת לביטוח בלבד ולהעביר – תכף נגיע לחוק הייעוץ הפנסיוני – הוראות שחלות על יועצים פנסיונים שהחלנו אותם בחוק הפיקוח על הביטוח על יועצים פסיונים לחוק הייעוץ והשיווק הפנסיוני שהוא החוק שחל עליהם ושאותן הוראות יחולו גם לגבי העיסוק שלהם כיועצים לגבי קופות גמל וקרנות פנסיה ולא רק לגבי ביטוח בלבד.

נטע דורפמן: בחוק הפיקוח על הביטוח אנחנו מתאימים את סעיף 24 לנושא זה.

נטע דורפמן: אנחנו מבטלים את הוראת סעיף קטן (ב), הוראה שתעבור לחוק הייעוץ הפנסיוני וסעיף 24(א) מותאם גם הוא.

נטע דורפמן: אני חושבת שההסדר יותר מתאים שיהיה בחוק הייעוץ הפנסיוני.

נטע דורפמן: הוראות הממונה שהותקנו לפי סימן א1 לפרק ד', למעשה היום ניתן להטיל קנס אזרחי והן מהוות הפרה פלילית.

נטע דורפמן: אנחנו מציעים שהוראות אלה, בדומה למה שעשינו בחוק קופות גמל, יעברו למישור של עיצום כספי.

נטע דורפמן: 14.

נטע דורפמן: תיקון חוק הפיקוח על שירותים פיננסיים (עיסוק בייעוץ פנסיוני ובשיווק פנסיוני).

נטע דורפמן: בחוק הפיקוח על שירותים פיננסיים (עיסוק בייעוץ פנסיוני ובשיווק פנסיוני), התשס"ה-2005 - (1) בסעיף 1 - (א) בהגדרה "הוועדה", הסיפא החל במלים "ואולם לעניין" – תימחק.

נטע דורפמן: (ב) בהדרה "חברה מנהלת" עמית עצמאי", "עמית שכיר", " קופת גמל", "קופת גמל אישית לפיצויים", "קופת ביטוח", "קופת גמל לקצבה", "קופת גמל לתגמולים וקרן השתלמות", במקום "קופת גמל לקצרה" יבוא "קופת גמל משלמת לקצבה" ואחרי "קופת גמל לתגמולים" יבוא "קופת גמל לא משלמת לקצבה".

נטע דורפמן: (ג) בהגדרה "סוג מוצר פנסיוני" - (1) בפסקה (1), במקום "לקצבה", יבוא "משלמת לקצבה".

נטע דורפמן: (2) אחרי פסקה (1) יבוא: "(1א) קופת גמל לא משלמת לקצבה שאינה קופת ביטוח".

נטע דורפמן: (3) בפסקה (4), במקום "לקצבה", יבוא "משלמת לקצבה".

נטע דורפמן: (4) אחרי פסקה (4) יבוא: "(4א) קופת גמל לא משלמת לקצבה שהיא קופת ביטוח".

נטע דורפמן: למעשה יש כאן מספר תיקונים.

נטע דורפמן: התיקון בנושא הוועדה המייעצת הוא הורדת אותו חבר מתחלף שאנחנו מבטלים את קיומו והתיקונים האחרים בסעיף קטן (ב) ובסעיף קטן (ג), בעצם אנחנו מתאימים את חוק הייעוץ הפנסיוני לשני המוצרים החדשים – קופת גמל משלמת לקצבה וקופת גמל לא משלמת לקצבה.

נטע דורפמן: (2) אחרי סעיף 17 יבוא: "17א.

נטע דורפמן: הגבלות לעניין ביצוע עסקה בין לקוח לבין גוף מוסדי.

נטע דורפמן: (א) יועץ פנסיוני או סוכן ביטוח פנסיוני לא יבצע בעבור לקוח עסקה עם גוף מוסדי ולא יתווך בין לקוח לבין גוף מוסדי, אלא אם כן קיים בין היועץ הפנסיוני או סוכן הביטוח הפנסיוני, לפי העניין, לבין הגוף המוסדי, הסכם בכתב שבין תנאיו חיוב היועץ הפנסיוני או סוכן הביטוח הפנסיוני בתנאים הקבועים לפי סעיף 30 לחוק הפיקוח על הביטוח, בשינויים המחויבים.

נטע דורפמן: (ב) על ביצוע עסקה ועל תיווך כאמור בסעיף קטן (א) יחולו, בשינויים המחויבים, הוראות לפי חוק הפיקוח על הביטוח והוראות לפי חוק חוזה הביטוח, התשמ"א-1981 (בסעיף קטן זה – חוק חוזה הביטוח) החלות על סוכן ביטוח ועל עיסוק בתיווך לעניין ביטוח, ואולם לא יחולו לעניין עסקה או תיווך כאמור המבוצעים בידי יועץ פנסיוני - (1) הוראות סעיף 33(א) לחוק חוזה הביטוח.

נטע דורפמן: למעשה אנחנו כאן מעבירים הוראות שהיו קיימות בחוק הפיקוח לגבי סוכני ביטוח.

נטע דורפמן: בסעיף קטן (א), אנחנו מרחיבים אותה גם לגבי יועץ פנסיוני על מנת להגן על אותם לקוחות שהכספים עוברים דרך היועץ ודרך הסוכן.

נטע דורפמן: אנחנו רוצים לוודא שיש הסכם בין הגוף המוסדי אליו מועברים הכספים לבין הסוכן או היועץ, הסכם שעומד בתנאים של סעיף 30 לחוק הפיקוח על הביטוח.

נטע דורפמן: בסעיף קטן (ב) יש לנו את הסעיף שהיה בסעיף 24(ב) ואנחנו מעבירים אותו לחוק הייעוץ הפנסיוני כי זה המקום שיותר מתאים שתהיה הסדרה של יועצים פנסיוניים.

נטע דורפמן: בסעיף 31(ב)(2), המלים "והחבר האמור בפסקה (3) של אותו סעיף" - יימחקו.

אסי מסינג: 15.

אסי מסינג: תיקון פקודת מס הכנסה בפקודת מס הכנסה - (1) בסעיף 9א(ה)(1), המלים "מהיוון הקצבה המוכרת או" והמלים "לפי הנמוך מביניהם" – יימחקו.

אסי מסינג: היום המצב לפי סעיף 9א לפקודת מס הכנסה, נקבע שסכום המתקבל עקב היוון קצבה פטורה הוא פטור ממס ובלבד שהסכום הזה לא עולה על הסכום שהיה מתקבל מהיוון קצבה מוכרת ומהיוון 35 אחוזים מהקצבה המזכה לפי הנמוך ביניהם.

אסי מסינג: אנחנו מציעים כאן להגדיל למעשה את הפטור על ההיוון, לבטל את המגבלה שאומרת לפי הנמוך מביניהם ולאפשר היוון פטור ממס על 35 אחוזים מהקצבה המזכה.

אסי מסינג: (2) בסעיף 32 בפסקה (14) - (א) בפסקת משנה (ב), במקום "לא יותרו ניכויים" יבוא "יותרו ניכויים", במקום "העולה על 2.5 אחוזים" יבוא "של עד 3.5 אחוזים", אחרי "שהיא הכנסה חייבת" יבוא "ובלבד שניכויים לפי פסקת משנה זו, לא יותרו בשל הכנסה כאמור, העולה על סכום השווה לסך כל השכר הממוצע במשק בשנת המס כשהוא מחולק ב-3", ובכל מקום, במקום "5 אחוזים", יבוא "4 אחוזים".

אסי מסינג: (ב) במקום ההגדרה "מרכיב תגמולי המעביד" יבוא: "השכר הממוצע במשק" ו"מרכיב תגמולי המעביד" – כהגדרתם בסעיף 3(ה3)(2)".

אסי מסינג: התיקון המוצע לסעיף 32 הוא שכיום נקבע שבבירור הכנסה חייבת של אדם לא יותרו ניכויים בשל הוצאה לרכישת ביטוח מפני אובדן כושר עבודה אלא אם הביטוח עונה לתנאים שנקבעו בסעיף.

אסי מסינג: בנוסף נקבע שזה בכל מקרה לא יותר מ-2.5 אחוזים מההכנסה החייבת ושאינה מוגבלת בתקרה כלשהי.

אסי מסינג: מאחר ששיעור ההוצאה המוכרת הזאת לא משקף עלות רכישה מפני אובדן כושר עבודה בגילאים מבוגרים, מצאנו לנכון לבקש להעלות את השיעור האמור לשיעור של 3.5 אחוזים מההכנסה המחייבת, אבל יחד עם זאת, מאחר שלא הייתה תקרה עד היום ואין הצדקה שלא תהיה תקרה, מוצע לקבוע שהתקרה של השכר ממנה אפשר יהיה לבצע את הניכוי לא תעלה על 4 פעמים השכר הממוצע במשק.

אסי מסינג: (3) בסעיף 45א - (א) בסעיף קטן (א)(2), המלים "במסגרת תכנית לפנסיה מקיפה" – יימחקו.

אסי מסינג: (ב) בסעיף קטן (ב), המלים "במסגרת תכנית לפנסיה מקיפה" – יימחקו ובסופו יבוא "או שישולמו כאמור לביטוח קצבת שארים".

אסי מסינג: (ג) בסעיף קטן (ג) - אחרי ההגדרה "ביטוח חיים" יבוא: (1) בהגדרה "ביטוח חיים" בסופה יבוא "שאינו כולל תשלומי פנסיה לשארים" (2) אחרי ההגדרה "ביטוח חיים" יבוא: "ביטוח קצבת שארים" – ביטוח מפני הסיכון למקרה מוות של המבוטח, בלא מרכיב החסכון, הכולל תשלומי פנסיה לשארים".

אסי מסינג: (3) ההגדרה "פנסיה מקיפה" – תימחק.

אסי מסינג: (ד) בסעיף קטן (ד)(2), במקום פסקת משנה (ב) יבוא: (1) לעניין יחיד שלא הייתה לו בשנת המס הכנסת עבודה – 5 אחוזים מהכנסתו המזכה, ובלבד שהסכום הכולל שבשלו יינתן זיכוי סכומים ששולמו לביטוח קצבת שארים כאמור בסעיף קטן (ב) לא יעלה על 1.5 אחוז מהכנסתו המזכה של היחיד.

אסי מסינג: (2) לעניין יחיד שהייתה לו בשנת המס הכנסת עבודה – 7 אחוזים מהכנסתו המזכה, ובלבד שהסכום הכולל שבשלו יינתן זיכוי בעד סכומים ששולמו לביטוח קצבת שארים כאמור בסעיף קטן (ב) לא יעלה על 1.5 אחוז מהכנסתו המזכה של היחיד, ושהסכום הכולל שבשלו יינתן זיכוי בעד סך הסכומים ששולמו לביטוח חיים כאמור בסעיף קטן (א)(1), לביטוח קצבת שארים כאמור בסעיף קטן (ב) ובשל הכנסה שאינה מעבודה, לא יעלה על 5 אחוזים מהכנסתו המזכה של היחיד".

אסי מסינג: (ה) בסעיף קטן (ה), בפסקה (2)(ב) - (1) בפסקת משנה (1), בסופה יבוא "ובלבד שהסכום הכולל שבשלו יינתן זיכוי בעד סכומים ששולמו לביטוח קצבת שארים כאמור בסעיף קטן (ב) לא יעלה על 1.5 אחוז מהכנסתו המזכה של העמית המוטב".

אסי מסינג: (2) בפסקת משנה (2) - (א) בפסקת משנה (א), אחרי "בעד סכומים ששולמו" יבוא "לביטוח קצבת שארים כאמור בסעיף קטן (ב) לא יעלה על 1.5 אחוז מהכנסתו כאמור, ושהסכום הכולל שבשלו יינתן זיכוי בעד סך הסכומים ששולמו", אחרי "סעיפים (א)(1) ו-(ב1)" יבוא "ולביטוח קצבת שארים לפי סעיף קטן (ב)", ובמקום "מהכנסתו המזכה של העמית המוטב", יבוא "מהכנסתו כאמור".

אסי מסינג: בסעיף 45(א) לפקודה נקבעו כללים למתן זיכוי ליחיד מסכומים ששילם לקופת גמל או לביטוח חיים ויש שם הבחנה בין שיעור הזיכוי שניתן להפקדה בקרן פנסיה מקיפה לבין שיעור הזיכוי שניתן להפקדה בקופת גמל לקצבה אחרת.

אסי מסינג: לנוכח כל השינויים שעשינו עד היום, מוצע לאחד את הטבות המס ואלה השינויים שנקבעו בסעיף האמור, כך שהיקף הכיסוי הביטוחי יהיה זהה בשני המצבים.

אסי מסינג: 16.

אסי מסינג: פרק ג' - תחילה (א) תחילתו של חוק זה, ביום כ"ג בטבת התשס"ח (1 בינואר 2008) (להלן – יום התחילה).

אסי מסינג: מה שחשוב זאת התחולה ולא התחילה.

אסי מסינג: אפשר לומר שתחילתו של חוק זה ביום פרסומו.

שי חרמש: ותחולתו ב-1 בינואר 2008.

אסי מסינג: יש לנו את כל התיקונים לשנת המס ולכן אין בעיה.

אסי מסינג: ממילא לא ניתן לעשות אישורי קופות גמל לפני המועד הזה, כך שזה בסדר.

אסי מסינג: אנחנו נאמר תחילתו של החוק ביום פרסומו.

אסי מסינג: 17.

אסי מסינג: אי תחולה והוראות מעבר (א) הוראת הסיפא של סעיף 7 לחוק העיקרי כנוסחה בסעיף (2)(3) לחוק זה, תחול גם על מבטח שערב יום התחילה פעל כדין כחברה מנהלת של קופת גמל לקצבה מכוח רשיון שניתן לו לפי הוראות סעיף 15א(1)(1) לחוק הפיקוח על הביטוח כנוסחו במועד האמור, המבקש לנהל מיום התחילה ואילך קופת גמל נוספת .

אסי מסינג: לעניין זה, "חברה מנהלת", "מבטח", ו"רשיון חברה מנהלת" – כהגדרתם בחוק העיקרי.

אסי מסינג: אנחנו רוצים לאפשר את השינוי של איחוד העיסוק שדיברנו עליו קודם לכן והוא יחול גם לגבי חברות מנהלות קיימות של קופות גמל לקצבה שכבר קיבלו רשיון לבטח קודם לכן.

אסי מסינג: זאת המשמעות של התיקון.

אסי מסינג: עד כאן.

שי חרמש: אנחנו מצביעים על חוק הפיקוח על השירותים הפיננסיים (קופות גמל) (תיקון מספר 3), התשס"ח-2008, כולל ההסתייגות שעברה כאן לגבי ביטול קופות גמל מרכזיות ב-1 בינואר 2011.

שי חרמש: ה צ ב ע ה אושר

חיים אורון: אני רוצה שתי הסתייגויות.

שי חרמש: החוק התקבל.

שי חרמש: ברכותיי.

שי חרמש: ידין ענתבי לא נשאר כאן לראות את הרגע ההיסטורי.

שי חרמש: אני מודה לכם.